Naiskodukaitse Lääne ringkond

Naiskodukaitse Lääne ringkond on Eesti Kaitseliidu allorganisatsiooni Naiskodukaitse piirkondlik organisatsioon, mis tegutseb Läänemaal ja Hiiumaal. Esimesed Naiskodukaitse osakonnad tekkisid 1925 Haapsalus, Emmastes ja Ristil. 2. mail 1925 organiseeriti Haapsalus Lääne malevkonna juures esimene naiskodukaitse jaoskond. Naiskodukaitse Lääne ringkond asutati 25. märtsil 1928. aastal, Lääne ringkond taasasutati 29. novembril 1996. aastal. Lääne ringkond moodustati Lääne maleva pealiku kapten Villem Väedeni poolt Kaitseliidu Lääne maleva staapi kokku kutsutud jaoskondade esindajate koosolekul 25. märtsil 1928. aastal. Sel koosolekul valiti ringkonna esinaiseks M. Michelson, sekretäriks Hendrikson ja juhatuse liikmeteks H. Vaus, Olga Helene Blaubrück (hiljem Arumaa) ja Kask. 1929. aasta sügisel lahkus Michelson aja puudusel Lääne ringkonna esinaise kohalt. Sama aasta 20. oktoobril kutsuti kokku erakorraline jaoskondade esindajate koosolek, kuhu oli ilmunud kuue jaoskonna esindajad, kelle hulgast valiti Lääne ringkonna esinaiseks H. Raja, sekretäriks N. Supronenko ja juhatuse liikmeteks H. Vaus, H. Lassur ja L. Mauer. 1930. aastal oli Lääne ringkonnas 28 jaoskonda, 1933. aastal 30 jaoskonda, kuhu kuulus 818 naiskodukaitsjat. 1937. aastal oli Lääne ringkonnas juba 40 iseseisvat jaoskonda. Naiskodukaitse Risti jaoskonna asutamiskoosolek peeti 20. veebruaril 1928. Koosoleku avas Johannes Lillioja, toonitades naiskodukaitse vajadust kompanii juures. Malevkonna instruktor leitnant Linnas selgitas pikemas kõnes naiskodukaitse ülesandeid ja kohustusi, mida jälgiti suure huviga. Selle järel peeti veerandtunnine vaheaeg, mille vältel Haapsalu naiskodukaitse liige Blaubrück tutvustas üksikasjalikult naiskodukaitse üksikasju ja sihte. Peale vaheaega valiti juhatus koosseisus Anna Lillioja (esinaine), Hendrikson, Rang, Riimann, kandidaatideks Martson ja Valk. Revisjonikomisjon valiti koosseisus Vinkmann, Johanson ja Pikver, kandidaatideks Krusel ja Saksakulm. Ringkonnakogusse valiti esindajaks Anna Lillioja. Esinaised 1928-1929 M. Michelson 1929 H. Raja 1932 pr. Tõnso 1935 E. Siiman (E. Siimann) 1937-1938 Elle Seimar 2003 Tiina Leesik 2004 Rita Pärnik 2006 juuli-2008 Anu Toode 2009-2018 Mare Laide 2018-2019 Kaja Lotman 2019-... Eda Loik Aseesinaised 2003 Rita Pärnik 2004-2005 Ester Karm 2006 juuli-2007 Svetlana Mustkivi 2008-2017 Karin Rünkorg 2017-2019 Ivika Raudsepp 2019-... Katrin Reede Lääne ringkond jaguneb viieks jaoskonnaks: Haapsalu Hiiumaa Risti Lõuna-Läänemaa Lääne-Nigula Lääne ringkonnas on kaheksa erialagruppi: side ja staap, meditsiin, toitlustamine, formeerimine, avalikud suhted, sport, kultuur, noortejuht. NKK Lääne ringkonna lipu erimärk:Pikuti poolitatud hõbehall-punasel sõõril on vastasvärvides kaheksaharuline täht, mille heraldiliselt parempoolse (läänepoolse) haru peal on musta kontuuriga ümbritsetud kuldkollane täht W. Selgituseks: hõbedane ja punane on Hiiumaa, punane ja hõbedane Läänemaa vapivärvid. Kaheksaharuline täht on muinasajast tuntud kaitsev ja õnnetoov sümbol, tähistab ka taassündi ja kompassiristi. Täht W märgib läänekaart ja osutab sellega NKK Lääne ringkonnale. (Priit Herodes) Naiskodukaitse. Naiskodukaitse 1925-1933, Tallinn, 1934, lk 54 Hiiu Teataja, Suuremõisa, 24. september 1937, lk 2 www.piirsalu.ee. Piirsalu küla koduleht Facebook: Naiskodukaitse Lääne ringkond / Koduleht